
A k-adik leghosszabb rekord határeloszlása véletlen bolyongásokban

A véletlen bolyongások számtalan területen alkalmazhatók különféle folyamatok modellezésére, mint például a természettudományok vagy a pénzügyek. Az utóbbi években egyre több kutatás foglalkozott a rekordok vizsgálatával, statisztikai jellemzésével. (A k-adik lépésben rekord esemény történik, ha a bolyongás értéke k-ban meghaladja a bolyongás által összes előzőleg felvett értéket.) Ezeknek különösen nagy jelentősége van a statisztikus fizika területén.
A fent említett kutatások szimmetrikus és aszimmetrikus bolyongások esetén keresik a választ a következő kérdésekre: Hány rekord esemény történik n lépés alatt? Mennyi ideig áll fenn egy rekord? Mekkora a leghosszabb rekord élettartama?
A dolgozatomban véletlen bolyongások rekord statisztikáit vizsgálom n lépés után tetszőleges szimmetrikus és folytonos lépéseloszlással. A rekordok élettartamát tekintem; azt az időt, ameddig egy rekord fennáll. Ez egy független azonos eloszlású valószínűségi változó sorozatot határoz meg: τ1, τ2, τ3, ... . Az utolsó rekord élettartama az n-edik lépéskor még ismeretlen, An-nel jelölöm az éppen aktuális élettartamát. A számítások során An-t, illetve a még ismeretlen teljes élettartamot tekintem az utolsó rekord releváns élettartamának.
Szimmetrikus véletlen bolyongás esetén a leghosszabb ideig fennálló rekord statisztikáit már vizsgálták [1]-ben: mekkora valószínűséggel dől meg a rekord az n-edik lépésben, mennyi ideig áll fenn ez a rekord. Én ezeket az eredményeket terjesztem ki a k-adik leghosszabb élettartamú rekordra:  a k-adik leghosszabb elemet (k=2, 3, … ) vizsgálom a τ1, τ2, τ3, … valószínűségi változók közül, és különféle statisztikákkal jellemzem. Meghatározom annak a valószínűségét, hogy a k-adik leghosszabb rekord éppen n lépés után dől meg, és kiszámítom ennek a mennyiségnek az aszimptotikus viselkedését nagy n-re. Ezenkívül meghatározom az eloszlásfüggvényét a k-adik leghosszabb rekordnak.

